CELEX: 32019D0994
Language: sk
Date: 2019-06-17 00:00:00
Title: Vykonávacie rozhodnutie Komisie (EÚ) 2019/994 zo 17. júna 2019, ktorým sa odkladá dátum skončenia platnosti schválenia etofenproxu na použitie v biocídnych výrobkoch typu 8 (Text s významom pre EHP)

18.6.2019   
               
               
                  SK
               
               
                  Úradný vestník Európskej únie
               
               
                  L 160/26
               
            
         VYKONÁVACIE ROZHODNUTIE KOMISIE (EÚ) 2019/994
         zo 17. júna 2019,
         ktorým sa odkladá dátum skončenia platnosti schválenia etofenproxu na použitie v biocídnych výrobkoch typu 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka etofenprox bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 8, a podľa článku 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     Platnosť schválenia etofenproxu na použitie v biocídnych výrobkoch typu 8 uplynie 31. januára 2020. V súlade s článkom 13 ods. 1 nariadenia (EÚ) č. 528/2012 bola 27. júla 2018 predložená žiadosť o obnovenie schválenia etofenproxu.
                  
               
                     (3)
                  
                  
                     Rakúsky hodnotiaci príslušný orgán 19. decembra 2018 informoval Komisiu o svojom rozhodnutí podľa článku 14 ods. 1 nariadenia (EÚ) č. 528/2012, že je potrebné úplné hodnotenie žiadosti. Podľa článku 8 ods. 1 uvedeného nariadenia je hodnotiaci príslušný orgán povinný vykonať úplné hodnotenie žiadosti do 365 dní od jej validácie.
                  
               
                     (4)
                  
                  
                     Hodnotiaci príslušný orgán môže v súlade s článkom 8 ods. 2 uvedeného nariadenia podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie presiahnuť celkový počet 180 dní, ak si charakter požadovaných informácií alebo výnimočné okolnosti nevyžiadajú dlhšie pozastavenie.
                  
               
                     (5)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu schválenia účinnej látky a predloží ho Komisii.
                  
               
                     (6)
                  
                  
                     Z dôvodov, na ktoré žiadateľ nemá vplyv, tak platnosť schválenia etofenproxu na použitie v biocídnych výrobkoch typu 8 pravdepodobne uplynie pred prijatím rozhodnutia o obnovení jeho schválenia. Preto je vhodné dátum uplynutia platnosti schválenia etofenproxu na použitie v biocídnych výrobkoch typu 8 odložiť na obdobie postačujúce na preskúmanie žiadosti. Vzhľadom na lehoty, ktoré majú hodnotiaci príslušný orgán na hodnotenie a agentúra na vypracovanie a predloženie svojho stanoviska, je vhodné odložiť dátum skončenia platnosti schválenia na 31. októbra 2022.
                  
               
                     (7)
                  
                  
                     Bez ohľadu na dátum skončenia platnosti schválenia sa etofenprox môže aj naďalej používať v biocídnych výrobkoch typu 8, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia etofenproxu na použitie v biocídnych výrobkoch typu 8 sa odkladá na 31. októbra 2022.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 17. júna 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).